CELEX: 32020R2043
Language: sk
Date: 2020-12-11 00:00:00
Title: Vykonávacie nariadenie Komisie (EÚ) 2020/2043 z 11. decembra 2020, ktorým sa stanovuje výnimka z vykonávacieho nariadenia (EÚ) 2017/39 pre školské roky 2019/2020 a 2020/2021, pokiaľ ide o kontroly na mieste v priestoroch žiadateľov o pomoc alebo vzdelávacích zariadení na účely školského programu

14.12.2020   
               
               
                  SK
               
               
                  Úradný vestník Európskej únie
               
               
                  L 420/11
               
            
         VYKONÁVACIE NARIADENIE KOMISIE (EÚ) 2020/2043
         z 11. decembra 2020,
         ktorým sa stanovuje výnimka z vykonávacieho nariadenia (EÚ) 2017/39 pre školské roky 2019/2020 a 2020/2021, pokiaľ ide o kontroly na mieste v priestoroch žiadateľov o pomoc alebo vzdelávacích zariadení na účely školského programu
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (1), a najmä na jeho článok 62 ods. 2 prvý pododsek písm. a), b) a c),
         keďže:
         
                     (1)
                  
                  
                     V článku 10 ods. 3 vykonávacieho nariadenia Komisie (EÚ) 2017/39 (2) sa stanovuje minimálny percentuálny podiel kontrol na mieste, ktoré sa majú vykonať v priestoroch žiadateľov o pomoc zaoberajúcich sa dodávkou a distribúciou výrobkov a sprievodnými vzdelávacími opatreniami v rámci programu uvedeného v článku 23 nariadenia Európskeho parlamentu a Rady (EÚ) č. 1308/2013 (3) (ďalej len „školský program“). V článku 10 ods. 3 štvrtom pododseku vykonávacieho nariadenia (EÚ) 2017/39 sa stanovuje, že ak žiadateľ o pomoc nie je vzdelávacím zariadením, kontroly na mieste uskutočňované v priestoroch daného žiadateľa sa doplnia o kontroly na mieste v priestoroch najmenej dvoch vzdelávacích zariadení alebo najmenej 1 % vzdelávacích zariadení zaznamenaných žiadateľom v súlade s článkom 6 delegovaného nariadenia Komisie (EÚ) 2017/40 (4), podľa toho, ktorá hodnota je vyššia.
                  
               
                     (2)
                  
                  
                     Vzhľadom na opatrenia zavedené na riešenie pandémie COVID-19 sa členské štáty môžu stretnúť s ťažkosťami pri plánovaní a vykonávaní včasných kontrol na mieste v priestoroch žiadateľov o pomoc alebo vzdelávacích zariadení v školských rokoch 2019/2020 a 2020/2021. Preto je vhodné stanoviť, že členské štáty, ktoré nie sú schopné vykonávať uvedené kontroly na mieste podľa článku 10 ods. 3 vykonávacieho nariadenia (EÚ) 2017/39, sa môžu rozhodnúť vykonávať tieto kontroly na diaľku, napríklad prostredníctvom videokonferencií.
                  
               
                     (3)
                  
                  
                     V článku 10 ods. 6 vykonávacieho nariadenia (EÚ) 2017/39 sa uvádzajú pravidlá a metódy uplatniteľné na podávanie správ o kontrolách a ich výsledkoch. V záujme zaručenia transparentnosti by členské štáty mali odôvodniť potrebu výnimky stanovenej v tomto nariadení a podať správu o jej použití v správe o kontrole, ktorá sa má vypracovať pre každú kontrolu na mieste vykonanú na diaľku.
                  
               
                     (4)
                  
                  
                     Preto je vhodné stanoviť výnimku z určitých ustanovení vykonávacieho nariadenia (EÚ) 2017/39 pre školské roky 2019/2020 a 2020/2021.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
                  
               PRIJALA TOTO NARIADENIE:
         
            Článok 1
            
               1.   Odchylne od článku 10 ods. 3 druhého až piateho pododseku vykonávacieho nariadenia (EÚ) 2017/39, ak z dôvodu opatrení zavedených na riešenie pandémie COVID-19 členské štáty nie sú schopné vykonávať kontroly na mieste v priestoroch žiadateľov o pomoc alebo vzdelávacích zariadení v školských rokoch 2019/2020 a 2020/2021, môžu sa tieto kontroly vykonávať na diaľku.
            
            
               2.   Odchylne od článku 10 ods. 6 vykonávacieho nariadenia (EÚ) 2017/39, ak sa kontroly na mieste vykonávajú na diaľku v súlade s odsekom 1 tohto článku, príslušný kontrolný orgán uvedie aj odôvodnenie potreby takejto výnimky a v správe o kontrole informuje o jej použití.
            
         
         
            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 11. decembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 549.
         
            (2)  Vykonávacie nariadenie Komisie (EÚ) 2017/39 z 3. novembra 2016 o pravidlách uplatňovania nariadenia Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia, zeleniny, banánov a mlieka vo vzdelávacích zariadeniach (Ú. v. EÚ L 5, 10.1.2017, s. 1).
         
            (3)  Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013, s. 671).
         
            (4)  Delegované nariadenie Komisie (EÚ) 2017/40 z 3. novembra 2016, ktorým sa dopĺňa nariadenie Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia a zeleniny, banánov a mlieka vo vzdelávacích zariadeniach a ktorým sa mení vykonávacie nariadenie Komisie (EÚ) č. 907/2014 (Ú. v. EÚ L 5, 10.1.2017, s. 11).